Sklep II Ips 404/2005
Datum: 2005-12-22T01:00:00.000+01:00
ecli: ECLI:SI:VSRS:2005:II.IPS.404.2005
opravilna_stevilka_ii_stopnje: VSL I Cp 1169/2004
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: dovoljenost revizije - revizija, ki jo vloži stranka sama - postulacijska sposobnost - pravniški državni izpit - zavrženje revizije

## Jedro

Toženec, ki je osebno vložil revizijo, med postopkom ali v reviziji ni zatrjeval, da ima opravljen pravniški državni izpit. Ker je vložil revizijo sam, nima pa tega po zakonu pravice, je revizija nedovoljena (drugi odstavek 374. člena ZPP).

## Izrek

Revizija se zavrže.

## Obrazložitev

Sodišče prve stopnje je delno ugodilo tožbenemu zahtevku in tožencu naložilo, da mora plačati tožniku 1,730.000 SIT odškodnine s pripadki, medtem ko je v presežku (za znesek 1,670.000 SIT s pp) zahtevek tožnika zavrnilo.

Sodišče druge stopnje je toženčevo pritožbo zavrnilo in v izpodbijanem (obsodilnem) delu potrdilo sodbo sodišča prve stopnje.

Zoper sodbo sodišča druge stopnje je toženec osebno vložil "pritožbo", ki jo je sodišče prve stopnje štelo za revizijo in z njo opravilo postopek, predviden za to izredno pravno sredstvo, in jo kot "pravočasno in dovoljeno" vročilo tožniku, ki nanjo ni odgovoril, in Vrhovnemu državnemu tožilstvu Republike Slovenije.

Revizija ni dovoljena.

Revizija je izredno pravno sredstvo, s katerim lahko stranka opravlja pravdna dejanja samo po pooblaščencu, ki je odvetnik (tretji odstavek 86. člena Zakona o pravdnem postopku, Ur. l. RS, št. 36/2004 - uradno prečiščeno besedilo; v nadaljevanju ZPP). Izjemoma smeta pravdna dejanja v takšnem postopku opravljati stranka sama ali njen zakoniti zastopnik v primerih, če imata opravljen pravniški državni izpit (četrti odstavek 86. člena ZPP). Toženec, ki je osebno vložil revizijo, med postopkom ali v reviziji ni zatrjeval, da ima opravljen pravniški državni izpit (iz podatkov v spisu izhaja, da je po poklicu voznik avtobusa - v pokoju). Ker je torej toženec vložil revizijo sam, nima pa tega po zakonu pravice, je revizija nedovoljena (drugi odstavek 374. člena ZPP). Ker revizije ni zavrglo že sodišče prve stopnje (drugi odstavek 374. člena ZPP), je moralo to storiti revizijsko sodišče (377. člen ZPP).